6.9.2022
ET
Euroopa Liidu Teataja
C 342/107 Kolmapäev, 16. veebruar 2022
Õiguslikud vahendid ja edasised sammud
29. kutsub komisjoni üles kaaluma – kuna mänguasjade ohutuse direktiiv toimib de facto määrusena –, kas selle läbivaatamine võiks anda võimaluse muuta see määruseks, et suurendada selle mõjusust ja tõhusust ning vältida rakendamise osas liikmesriikide vahel vastuolusid ja turu killustatust;
30. kutsub komisjoni üles hindama, kas eelseisval läbivaatamisel tuleks teha muudatusi rohkemates valdkondades, toetades seda põhjaliku mõjuhinnanguga, et analüüsida, kas ja kuidas saaks mänguasjade ohutuse direktiivi tulevasse läbivaatamisse lisada mehaanilised ja füüsilised nõuded, kantserogeenseid, mutageenseid või reproduktiivtoksilisi aineid käsitlevad nõuded, nitrosoamiinide ja nitroositavate ainete piirnormid ning allergeensete lõhnaainete ja ohtlike kemikaalide märgistamise sätted, et võimaldada lihtsaid ja paindlikke muudatusi;
31. tunneb muret selle pärast, et mõned tootjad väldivad mänguasjade ohutuse direktiivi järgimist, väites, et nende tooted ei ole mänguasjad, kuigi neid kasutatakse selgelt sellel eesmärgil; rõhutab, et komisjoni juhenddokumendid aitavad selgitada, kas toode on mänguasi või mitte, ning tagada mänguasjade ohutuse direktiivi ühtlustatud rakendamine nii turujärelevalveasutuste kui ka ettevõtjate huvides; rõhutab siiski, et „hallile alale jäävaid“ tooteid on veelgi, ning palub komisjonil see probleem lahendada ja täpsustada mänguasjade ohutuse direktiivi eelseisva läbivaatamise käigus mõiste „mänguasjad“ määratlust; rõhutab, et selleks on vaja asjaomaste sidusrühmadega avatud ja konstruktiivset dialoogi;
32. rõhutab mänguasjade olulist rolli laste arengus ja oskuste kujundamisel ning nende pakutavat pedagoogilist tuge uute ülesannete täitmiseks ning oskuste parandamiseks ja õppimiseks juba väga varases eas; kutsub komisjoni üles mänguasjadirektiivi läbi vaatama, et parandada mänguasjade ohutust, vähendades samal ajal tootjate koormust ning haldusja õigusabikulusid, et kindlustada kõigile Euroopa Liidu lastele takistusteta tee ohutute ja taskukohaste mänguasjade juurde;
33. on seisukohal, et tarbijad ja väärtusahelates osalejad vajavad teavet kestlikuma käitumise edendamiseks; kutsub seetõttu komisjoni üles mõjuhinnangus analüüsima, kas mänguasjade vastupidavus ja parandatavus võivad mõjutada nende ohutust, ning kui selline mõju on tõestatud, siis analüüsima, kas märgistust käsitlevatesse sätetesse võiks proportsionaalsel ja mittepiiraval viisil lisada paremat teavet mänguasjade vastupidavuse ja parandatavuse kohta; on sellega seoses veendunud, et selle teabe tarbijatele kättesaadavaks tegemiseks võiks kasutada uuenduslikke ja digitaalseid lahendusi, tagades, et ohutusalane teave on selgelt tuvastatav, vältides samal ajal ettevõtjate liigset koormust ja minimeerides pakendimaterjale;
34. on seisukohal, et hoiatused ja ohutusalane teave on tarbijate jaoks oluline; märgib, et täiendavad märgistamisnõuded peaksid olema minimaalsed, et vältida tähelepanu kõrvalejuhtimist; palub komisjonil hinnata võimalust esitada vastavusteavet, mis ei ole mõeldud lõpptarbijale, elektrooniliselt;
Andmed
35. toonitab, et kogu ELi hõlmava ühtse statistika puudumine mänguasjade põhjustatud õnnetuste kohta muudab raskeks mänguasjade ohutuse direktiivi abil tagatud kaitsetaseme kvantitatiivse hindamise ja mänguasjade standardimistööst teavitamise; on veendunud, et puudulik koordineerimine ja rahastamine ELi tasandil on järjepidevate andmete puudumise algpõhjus, ning kutsub komisjoni üles seda direktiivi tulevase läbivaatamise käigus käsitlema; kutsub komisjoni üles hindama võimalust luua üleeuroopaline õnnetuste ja vigastuste andmebaas, millel on eraldi osa mänguasjade kohta, mis oleks avalik, kasutajasõbralik ning ametiasutustele, tarbijatele ja tootjatele tutvumiseks kättesaadav ning kuhu saaks sisestada ja koguda teavet ohtlike mänguasjade, sealhulgas internetis müüdavate mänguasjade põhjustatud õnnetuste ja vigastuste kohta; on lisaks seisukohal, et täiendav võimalus oleks kasutada selliseid näitajaid ja andmeid nagu turujärelevalve info- ja teavitussüsteemist, süsteemist „Safety Gate“ kogutud andmed ning ühismeetmed mänguasjade ohutuse direktiivi tõhususe hindamiseks, ning kutsub komisjoni üles hindama võimalust luua digilahendused, mis võiksid parandada jälgitavust tarneahelas ja aidata kaasa mänguasjade ohutuse kõrgemale tasemele;